Minnaar se moordenaar swaar gestraf | Maroela Media
Die Noordwes-polisie het die vonnis van ŉ veroordeelde moordenaar verwelkom wat sy vervreemde vrou se nuwe minnaar in 2016 in Hartbeesfontein wreed aangeval en beroof het.
Sers. Kelebogile Moleko, polisiewoordvoerder, het Dinsdag gesê die moordenaar, Gaopalelwe Rothman (41), is op 24 Mei 2016 in Hartbeesfontein in hegtenis geneem nadat hy by Jacob Mqikela (38) se huis ingebreek en hom vermoor het.
“Die polisie is destyds na die toneel ontbied oomblikke nadat die moord plaasgevind het. Op pad na die slagoffer se huis, het die polisie Rothman opgemerk wat ŉ sak by hom gehad het. Die beskuldigde is voorgekeer en sy sak is deursoek, waarna ŉ bebloede mes, pik en ŉ hamer gevind is,” het Moleko gesê.
Die polisie het Rothman na Mqikela se huis vergesel, waar hulle Mqikela se liggaam met verskeie steekwonde en wonde aan sy kop en lyf aangetref het. Rothman is dadelik in hegtenis geneem.
“Tydens die ondersoek het dit aan die lig gekom dat die beskuldigde by die slagoffer se huis ingebreek en hom in sy kamer ingewag het. Die slagoffer is met ŉ mes aangeval toe hy by die huis gekom het.”
Mqikela het probeer vlug. Rothman het hom agternagesit en buite die huis verder met die mes gesteek. Rothman het ook die pik en byl gebruik om Mqikela mee aan te rand totdat hy dood was.
“Verdere ondersoek het vasgestel dat die beskuldigde in 2015 sy vrou aangerand het en tot 18 maande tronkstraf gevonnis is op aanklag van huishoudelike geweld. Rothman en sy vrou is daarna vervreem en sy het ŉ romantiese verhouding met Mqikela aangeknoop, wat glo die motief vir die moord was,” het Moleko bygevoeg.
Rothman is Maandag tydens ŉ sitting van die Noordwes-hooggeregshof in Potchefstroom tot 10 jaar tronkstraf gevonnis op aanklag van huisbraak met die doel om te moor, 15 jaar tronkstraf vir roof met verswarende omstandighede en lewenslange tronkstraf op aanklag van moord.
Lt.genl. Baile Motswenyane, provinsiale polisiekommissaris, het die speurders geloof wat die saak ondersoek het.
“Met dié vonnis stuur ons ŉ duidelike boodskap aan booswigte dat hulle die volle mag van die gereg sal voel as hulle ŉ misdaad pleeg,” het Motswenyane gesê.